ΓΡΑΠΤΗ ΕΡΩΤΗΣΗ P-2620/98

υποβολή: Luisa Todini (PPE) προς την Επιτροπή

(31 Ιουλίου 1998)

Θέμα: Σεξουαλική εκμετάλλευση ανηλίκων

Η συγκλονιστική αποκάλυψη της βελγικής ένωσης κατά της παιδοφιλίας "Morkhoven", σχετικά με διεθνές δίκτυο παιδοφίλων με βάση το Zandvoort (Κάτω Χώρες), φέρνει και πάλι στο προσκήνιο το πρόβλημα της σεξουαλικής εκμετάλλευσης των ανηλίκων.

Τα πολυάριθμα ψηφίσματα του Ευρωπαϊκού Κοινοβουλίου για την καταπολέμηση του σεξουαλικού τουρισμού και την προστασία των ανηλίκων, αλλά και η έγκριση από την Ευρωπαϊκή Επιτροπή των προγραμμάτων "Δάφνη" και "Στοπ" αποτελούν αποφασιστική συμβολή για την αντιμετώπιση της μάστιγας αυτής.

Παρά ταύτα, και επισημαίνοντας ότι στην Ιταλία δεν υφίσταται ακόμη νόμος για την σεξυαλική εκμετάλλευση των ανηλίκων, ποιά μέτρα σκοπεύει να θέσει σε εφαρμογή η Επιτροπή, μετά τα ψηφίσματα του Ευρωπαϊκού Κοινοβουλίου της 12ης Δεκεμβρίου 1996, με τα οποία ζητείται η δημιουργία ειδικής τράπεζας δεδομένων για τα άτομα που έχουν καταδικαστεί για πράξεις παιδοφιλίας, της 24ης Απριλίου 1997 και της 13ης Μαΐου 1998, αλλά και το ψήφισματου Συμβουλίου της 17ης Φεβρουαρίου 1997, στα οποία υπογραμμίζεται η ανάγκη να καταπολεμηθεί η μετάδοση παιδοφιλικών μηνυμάτων μέσω Ιντερνέτ;

Θεωρεί η Επιτροπή ότι είναι σκόπιμο να παρέμβει με περισσότερο δραστήριο τρόπο στο θέμα αυτό, εντείνοντας το συντονισμότων εργασιών των εθνικών αρχών που είναι υπεύθυνες για την προστασία των ανηλίκων;

Απάντηση της κας Gradin εξ ονόματος της Επιτροπής

(29 Σεπτεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για αποτελεσματική δράση με στόχο την καταπολέμηση της σεξουαλικής εκμετάλλευσης των ανηλίκων.

Η Επιτροπή αντιμετωπίζει με ικανοποίηση τις ενέργειες συντονισμού δραστηριοτήτων από μέρους των αρμοδίων εθνικών αρχών για την προστασία των ανηλίκων. Για τον σκοπό αυτό καλεί τα κράτη μέλη να αναλάβουν, όσο το δυνατόν συντομότερα, τις ενέργειες που περιλαμβάνονται στην κοινή δράση του Συμβουλίου της 24ης Φεβρουαρίου 1997(1), η οποία αφορά την καταπολέμηση της σωματεμπορίας και της σεξουαλικής εκμετάλλευσης των παιδιών. Η κοινή ενέργεια απαιτεί από τα κράτη μέλη να ποινικοποιήσουν και να τιμωρούν δεόντως τις απόπειρες σεξουαλικής εκμετάλλευσης παιδιών και να συντονίζουν τις δραστηριότητές τους για την καταπολέμηση αυτής της μάστιγας. Τα προβλεπόμενα μέτρα περιλαμβάνουν ανταλλαγή πληροφοριών μεταξύ κρατών μελών σχετικά με άτομα που έχουν καταδικαστεί για τέτοιου είδους αδικήματα.

Η Επιτροπή με την πρωτοβουλία "Δάφνη" στηρίζει σχέδιο μη κυβερνητικής οργάνωσης η οποία θα αναλάβει μελέτη σκοπιμότητας (i) για την κατάρτιση κοινών συστημάτων καταγραφής ατόμων καταδικασθέντων για σωματεμπορία ή σεσημασμένων παιδεραστών στα κράτη μέλη και (ii) τη χρησιμοποίηση του καταλόγου αυτού για τον έλεγχο ατόμων που ζητούν απασχόληση που συνεπάγεται επαφή με παιδιά. Επίσης μέσω του προγράμματος STOP στηρίζεται μία ακόμα μελέτη σκοπιμότητας σχετικά με τις συμφωνίες για την συλλογή και διαχείριση δεδομένων που αφορούν, μεταξύ άλλων, άτομα που παρενοχλούν σεξουαλικά ανηλίκους. Η Επιτροπή ενέκρινε τον Μάιο πρόταση υπό μορφή πολυετούς προγράμματος για την συνέχιση της πρωτοβουλίας Δάφνη. Θα πρέπει η πρόταση αυτή να εγκριθεί σύντομα από το Συμβούλιο.

Όσον αφορά τη διάδοση μηνυμάτων παιδεραστών μέσω του Internet, σύμφωνα με το ψήφισμα του Συμβουλίου και των εκπροσώπων των κυβερνήσεων των κρατών μελών, κατά τη συνεδρίαση στο πλαίσιο του Συμβουλίου της 17ης Φεβρουαρίου 1997, για το παράνομο και βλαβερό υλικό στο Internet(2), η Επιτροπή υπέβαλε την 1η Δεκεμβρίου 1997, πρόγραμμα δράσης(3) για την προώθηση της ασφαλούς χρήσης του Internet. Το πρόγραμμα αυτό προβλέπει χρηματοδότηση ενεργειών για την προώθηση, μεταξύ άλλων, της αυτολογοκρισίας, τη δημιουργία διεθνούς δικτύου "ανοικτής γραμμής" (για την καταγγελία κρουσμάτων παιδικής πορνογραφίας στις αρχές) και την ευαισθητοποίηση των χρηστών, ιδιαίτερα των γονέων, των διδασκάλων και των ίδιων των παιδιών.

(1) ΕΕ L 63 της 4.3.1997.

(2) ΕΕ C 70 της 6.3.1997.

(3) ΕΕ C 48 της 13.2.1998.